text: Bulgarsk chauffør skal betale 185.000 kr. for fusk
  23 november 2016 kl. 15.39
  En bulgarsk lastbilchauffør og hans vognmand står overfor en kæmpe bøde efter at have fiflet med lastbilens kontrolsystem. 
  Kontrolsystemet på den bulgarske lastbil var ikke, som det skulle være, for chaufføren fra det bulgarske vognmandsfirma havde fusket med bilens system. Politiet har nu sigtet chaufføren og hans vognmand, og kræver 185.000 kroner for forseelsen, det fortæller Sydøstjyllands Politi i en pressemeddelelse.
  På lastbilen blev der fundet en anordning, som sørgede for, at der ikke blev registret køre- og hviletid, og at der samtidig heller ikke blev registreret hvor hurtigt, lastbilen kørte.
  I sidste uge fortalte TV SYD om en hollandsk lastbilchauffør, der fik en bøde på 157.500 kroner for blandt andet at manipulere med kontrolapparatet. Politiet har de seneste ti dage stoppet seks lastbiler, der alle har manipuleret med deres kontrolapparater.
  